CELEX: 32020D1807
Language: fi
Date: 2020-11-27 00:00:00
Title: Komission täytäntöönpanopäätös (EU) 2020/1807, annettu 27 päivänä marraskuuta 2020, Yhdistyneen kuningaskunnan työterveys- ja työturvallisuusviranomaisen biosidivalmisteen Biobor JF markkinoilla saataville asettamisen ja käytön sallimiseksi toteuttaman toimen jatkamisesta Euroopan parlamentin ja neuvoston asetuksen (EU) N:o 528/2012 55 artiklan 1 kohdan mukaisesti (tiedoksiannettu numerolla C(2020) 8158) (Ainoastaan englanninkielinen teksti on todistusvoimainen)

1.12.2020   
               
               
                  FI
               
               
                  Euroopan unionin virallinen lehti
               
               
                  L 402/138
               
            
         KOMISSION TÄYTÄNTÖÖNPANOPÄÄTÖS (EU) 2020/1807,
         annettu 27 päivänä marraskuuta 2020,
         Yhdistyneen kuningaskunnan työterveys- ja työturvallisuusviranomaisen biosidivalmisteen Biobor JF markkinoilla saataville asettamisen ja käytön sallimiseksi toteuttaman toimen jatkamisesta Euroopan parlamentin ja neuvoston asetuksen (EU) N:o 528/2012 55 artiklan 1 kohdan mukaisesti
         
            
               (tiedoksiannettu numerolla C(2020) 8158)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 55 artiklan 1 kohdan kolmannen alakohdan yhdessä Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen (2) 131 artiklan kanssa,
         sekä katsoo seuraavaa:
         
                     (1)
                  
                  
                     Yhdistyneen kuningaskunnan työterveys- ja työturvallisuusviranomainen, jäljempänä ’toimivaltainen viranomainen’, hyväksyi 30 päivänä huhtikuuta 2020 asetuksen (EU) N:o 528/2012 55 artiklan 1 kohdan kolmannen alakohdan mukaisesti päätöksen, jolla sallitaan 27 päivään lokakuuta 2020 asti Biopor JF -biosidivalmisteen asettaminen saataville markkinoilla ja käyttö ilma-alusten polttoainesäiliöiden ja polttoainejärjestelmien ennaltaehkäisevää ja korjaavaa antimikrobikäsittelyä varten, jäljempänä ’toimi’. Toimivaltainen viranomainen ilmoitti toimesta perusteluineen komissiolle ja muiden jäsenvaltioiden toimivaltaisille viranomaisille mainitun asetuksen 55 artiklan 1 kohdan toisen alakohdan mukaisesti.
                  
               
                     (2)
                  
                  
                     Toimivaltaisen viranomaisen toimittamien tietojen mukaan toimi oli tarpeen kansanterveyden suojelemiseksi. Pysäköityjen ja varastoitujen ilma-alusten polttoaineeseen voi tiivistyä vettä. Tiivistyneessä vedessä kasvavat mikro-organismit, kuten bakteerit, homeet ja hiivat, jotka käyttävät ravinnokseen polttoaineessa olevia hiilivetyjä polttoaineen ja veden välisessä rajapinnassa, aiheuttavat mikrobiologista saastumista. Mikäli mikro-organismien annetaan kasvaa, ilma-alusten polttoainesäiliöiden ja polttoainejärjestelmien mikrobiologinen saastuminen voi johtaa ilma-aluksen moottorin toimintahäiriöihin ja vaarantaa sen lentokelpoisuuden, mikä näin ollen vaarantaa matkustajien ja miehistön turvallisuuden. Covid-19-pandemia ja siihen liittyvät lentorajoitukset johtivat siihen, että lukuisia ilma-aluksia pysäköitiin väliaikaisesti. Ilma-aluksen liikkumattomuus on mikrobiologista saastumista pahentava tekijä.
                  
               
                     (3)
                  
                  
                     Biobor JF sisältää aineita 2,2’-(1-metyylitrimetyleenidioksi)bis-(4-metyyli-1,3,2-dioksaborinaani) (CAS-numero 2665-13-6) ja 2,2’-oksibis (4,4,6-trimetyyli-1,3,2-dioksaborinaani) (CAS-numero 14697-50-8), jotka ovat tehoaineita, joita käytetään valmisteryhmän 6 biosidivalmisteissa tuotteiden varastoinnissa käytettävinä säilytysaineina siten kuin asetuksen (EU) N:o 528/2012 liitteessä V määritellään. Koska nämä tehoaineet eivät sisälly asetuksessa (EU) N:o 528/2012 tarkoitettuun kaikkien biosidivalmisteissa käytettyjen vanhojen tehoaineiden järjestelmällistä arviointia koskevaan työohjelmaan (3), ne on arvioitava ja hyväksyttävä ennen kuin niitä sisältäville biosidivalmisteille voidaan myöntää lupa kansallisella tai unionin tasolla.
                  
               
                     (4)
                  
                  
                     Komissio sai toimivaltaiselta viranomaiselta 20 päivänä elokuuta 2020 perustellun pyynnön toimen jatkamiseksi asetuksen (EU) N:o 528/2012 55 artiklan 1 kohdan kolmannen alakohdan mukaisesti. Perusteltu pyyntö tehtiin, koska huolenaiheena oli, että lentoliikenteen turvallisuus voisi edelleen vaarantua ilma-alusten polttoainesäiliöiden ja polttoainejärjestelmien mikrobiologisen saastumisen vuoksi ja katsottiin, että Biobor JF on välttämätön tällaisen mikrobiologisen saastumisen torjumiseksi.
                  
               
                     (5)
                  
                  
                     Toimivaltaisen viranomaisen toimittamien tietojen mukaan ainoa vaihtoehtoinen biosidivalmiste, jota ilma-alusten ja moottorien valmistajat suosittelevat mikrobiologisen saastumisen käsittelyyn, vedettiin markkinoilta maaliskuussa 2020, koska kyseisellä valmisteella suoritetun käsittelyn jälkeen havaittiin vakavia moottorin toimintahäiriöitä.
                  
               
                     (6)
                  
                  
                     Kuten toimivaltainen viranomainen on todennut, vaihtoehtoinen menetelmä mikrobiologisen saastumisen käsittelemiseksi on tyhjentää ilma-aluksen polttoainesäiliö, poistaa polttoaine ilma-aluksesta ja sen jälkeen puhdistaa polttoainesäiliöt manuaalisesti. Tätä ei välttämättä aina ole mahdollista suorittaa niiden ylimääräisten huoltotoimien ohella, jotka ovat tarpeen ilma-aluksen ollessa pitkiä aikoja pysäköitynä tai varastoituna. Lisäksi saastuneiden säiliöiden manuaalinen puhdistus altistaisi työntekijät myrkyllisille kaasuille, ja sitä olisi sen vuoksi vältettävä.
                  
               
                     (7)
                  
                  
                     Toimivaltaisen viranomaisen toimittamien tietojen mukaan Biobor JF:n valmistaja on ryhtynyt toimenpiteisiin normaalin luvan saamiseksi valmisteelle, ja sen sisältämien tehoaineiden hyväksyntää koskevan hakemuksen toimittamista odotetaan lähiaikoina. Tehoaineiden hyväksyntä ja sen jälkeen luvan myöntäminen biosidivalmisteelle olisi pysyvä ratkaisu tulevaisuutta varten, mutta näiden menettelyjen saattaminen päätökseen vie huomattavasti aikaa.
                  
               
                     (8)
                  
                  
                     Koska ilma-alusten polttoainesäiliöiden ja polttoainejärjestelmien mikrobiologinen saastuminen saattaa vaarantaa lentoliikenteen turvallisuuden ja koska tätä vaaraa ei voida riittävästi hallita käyttämällä vaihtoehtoista biosidivalmistetta tai muilla keinoin, on aiheellista antaa Yhdistyneen kuningaskunnan toimivaltaiselle viranomaiselle lupa toimen jatkamiseen.
                  
               
                     (9)
                  
                  
                     Koska toimi on rauennut 28 päivänä lokakuuta 2020, tätä päätöstä olisi sovellettava taannehtivasti.
                  
               
                     (10)
                  
                  
                     Tässä päätöksessä säädetyt toimenpiteet ovat pysyvän biosidivalmistekomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Yhdistyneen kuningaskunnan työterveys- ja työturvallisuusviranomainen voi edelleen sallia biosidivalmisteen Biobor JF asettamisen saataville markkinoilla ja käytön ilma-alusten polttoainesäiliöiden ja polttoainejärjestelmien ennaltaehkäisevää ja korjaavaa antimikrobikäsittelyä varten, Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevassa sopimuksessa tarkoitetun siirtymäkauden päättymiseen saakka tai 1 päivään toukokuuta 2022 sen mukaan, kumpi ajankohta on aikaisempi.
            Pohjois-Irlannin osalta se voi kuitenkin jatkaa lupaa 1 päivään toukokuuta 2022 saakka.
         
         
            2 artikla
            Tämä päätös on osoitettu Yhdistyneen kuningaskunnan työterveys- ja työturvallisuusviranomaiselle.
            Sitä sovelletaan 28 päivästä lokakuuta 2020.
         
         
            Tehty Brysselissä 27 päivänä marraskuuta 2020.
            
               
                  Komission puolesta
               
               Stella KYRIAKIDES
               
                  Komission jäsen
               
            
         
         
            (1)  EUVL L 167, 27.6.2012, s. 1.
         
            (2)  EUVL L 29, 31.1.2020, s. 7.
         
            (3)  Euroopan parlamentin ja neuvoston asetuksessa (EU) N:o 528/2012 tarkoitetusta kaikkien biosidivalmisteissa käytettyjen vanhojen tehoaineiden järjestelmällistä arviointia koskevasta työohjelmasta 4 päivänä elokuuta 2014 annetun komission delegoidun asetuksen (EU) N:o 1062/2014 (EUVL L 294, 10.10.2014, s. 1) liite II.